Kegyelem nektek és békesség Istentől a mi Atyánktól és az Úr Jézus Krisztustól!

Mt 5, 17-19
*17Ne gondoljátok, hogy azért jöttem, hogy érvénytelenné tegyem a törvényt vagy a próféták tanítását. Nem azért jöttem, hogy érvénytelenné tegyem, hanem hogy betöltsem azokat. 18Mert bizony mondom nektek, hogy amíg az ég és a föld el nem múlik, egy ióta vagy egy vessző sem vész el a törvényből, míg az egész be nem teljesedik. 19Tehát ha valaki a legkisebb parancsolatok közül akár csak egyet is eltöröl, és úgy tanítja az embereket, az a legkisebb lesz a mennyek országában; ha pedig valaki ezeket megtartja és tanítja, nagy lesz az a mennyek országában.*

Isten igéjét halló Gyülekezet!

A te életedben mit változtatott meg, mit formált át Krisztus? Vagy kérdezhetem kicsit összetettebben is, mit töltött be, tett igazán teljessé Krisztus?
Erre a kérdésre sokan talán rögtön a templomba, gyülekezet közösségébe való járást nevezik meg elsőre, de most arra hívnék mindenkit, hogy valami mélyebb dolgot keressen. Ez inkább egy gyakorlati következmény – persze nem elhanyagolandó -, de most valami olyanra kérdeznék rá, amit valóban személyesen benned, a hitedben változtatott meg, vagy tett teljessé. Mi volt az, amire rámutatott, hogy elengedhetetlen benne a változás, hogy szükséged van benne a megújulásra ahhoz, hogy igazán Hozzá ragaszkodó, hűséges hited lehessen?
Ez, amire most kérdezek rá, valójában nem más, mint a megtérésedben tapasztalt és megértett változás. Életformáló újulásról beszélek. Ha erre most nem látod, nem találod a választ, az egészen egyszerűen annyit jelent, hogy még nem adtad át teljesen az életed Krisztusnak.
Ez most lehet, hogy fellengzősen, vagy keresztény elitista kijelentésnek hangzik, de valójában nem rangsorolásról, vagy elvont hitélményekről van szó. Egyszerűen csak arról, hogy legyünk kicsit önkritikusak és lássuk meg, hogy a Krisztushoz, a Megváltó Úrhoz ragaszkodunk-e a tetteinkkel, szavainkkal, a hitünkkel, vagy egyelőre azért többnyire inkább önmagunkhoz, a saját elvárásainkhoz, vallásgyakorlatunkhoz és az elérni vágyott céljainkhoz.
Amikor úgy élem meg a vasárnapomat, az istentiszteletet, vagy bármelyik elcsendesedésemet a héten, hogy megállok, aztán megyek tovább. Azaz valóban a katolikus szójáték valósul meg az életemben, a hitemben: „úgy jövök el az istentiszteletről, mintha mise történt volna”, akkor keresem talán a Krisztust, de nem Vele élek.
Még, ha az igehirdetés semmitmondó is, még, ha a közösségben nem is találod teljesen a helyed, de az elhangzó ige nem hagyod, hogy hasson rád, ha ki tudsz úgy lépni a templomajtón, hogy nem érzed, hogy milyen változásban, megújulásban kell kérned a Szentlélek erejét, akkor bizony észre kell vedd, hogy még távol tartod az életed Krisztustól. Még vonakodsz tényleg nála keresni a békességedet, az éltető, biztos alapot.

Akkor te is, akár a Hegyi Beszédkor Jézus köré gyűlő hallgatóság egy része, inkább a saját törvényértelmezésedet, a saját szeretetparancsolatodat a saját vallásodat akarod követni. Ahogyan a zsidó nép átformálta az Isten parancsolatait az önmaguk képére és azokhoz akartak ragaszkodni, ugyanúgy teszünk ma is. Hagyományokra hivatkozunk, vagy épp a „nekem így tetszik”-re, hibásan idézett bibliai igehelyekre, vagy épp érzelmeinkre és önérdekű tettinkre. És azt akarjuk, azt vágyjuk, azt jelentjük ki az Isten felé is: „Engem így tarts meg Uram, nekem így jó!”.

A világi törvényekkel sokszor tényleg azt tapasztaljuk, hogy működik ez a fajta hozzáállás. A „kéz-kezet mos” féle számlakiegyenlítés, a kiskapuk rendszere, a „mosom kezeim” felelősség elhárítása, az értelmezési viták, és bizony a könnyen kihasználható ártatlanság vélelme is. Ezekkel a világi ügyeskedésekkel akarja az ember is hajlíthatóvá, formálhatóvá tenni az Isten törvényét, az Ő igéjét, az Úr akaratát.

Isten azonban nem egy piaci kofa, akivel alkudozni lehet. Sőt Ő nem is egy lefizethető, lekenyerezhető hivatalnok, akinél majd elintézzük egy borítékkal, vagy ismeretség útján, hogy végül mégis a mi szavunk legyen a mérték.
Bár talán rémísztő a kép, de Isten egy radikális és abszolút független Törvényhozó és Bíró egy személyben.

Ezt a radikalizmust, szélsőséges hozzáállást Krisztusban is egyértelműen megtapasztalhatja mindenki. Mai alapigénk is úgy kezdődik: „*Ne gondoljátok, hogy azért jöttem, hogy érvénytelenné tegyem a törvényt vagy a próféták tanítását. Nem azért jöttem, hogy érvénytelenné tegyem, hanem hogy betöltsem azokat.”*.
„Ne gondoljátok” – mondja Jézus. Pedig mi épp ezt szeretjük tenni. Kigondoljuk az Isten helyett, hogy minek hogy kellene lenni, hogy mi a jó, hogy mi az üdvösséges, Ő meg ugorjon, mint a jó szolgálattevő és biztosítson hozzá minden erőforrást, minden áldást, tulajdonképpen vigye végbe a mi terveinket.
El vagyunk kissé tájolva, hogy ki-kicsoda ebben a kapcsolatban. Uramnak nevezem, de a szolgámnak tekintem.
Ha már az egyházi kifejezések kétértelműségéről szót ejtettem a „mise” kapcsán, akkor itt hadd példázzam ezt a kapcsolatot, egy már a múlt században pellengérre állított szavunkkal: a „tisztelendő úr”-ral. Már bő száz éve megfogalmazódott, hogy ennek a szónak gyakorlata és elvileges tartalma, hányszor mutatja meg szépen a különbséget. Tisztelendő, az a személy, akinek a szavát, az útmutatását megbecsülik és tiszteletben tartják. A szó nyelvtanilag azonban csak annyit jelent, hogy az a személy, akit tisztelni kellene, illene.
Csak képi a példa, nyilván nem ugyanaz a két dolog, de érezhetjük, hogy az eset olyan, mint az Úr szavához való hozzáállás. Elsődlegesnek kellene lennie az életemben az Úr törvényének, az Ő igéjének, de valójában opcióként, lehetőségként tekintünk csak rá, amit így aztán egyáltalán nem is becsülök meg minden napomon.
A Krisztusban kapott kegyelmet, szeretetet sokszor mi magunk is arra használjuk, hogy megpróbáljuk vele eltörölni, semmissé tenni az Úr szavát, az egyértelmű akaratot. Azaz mi is, ahogyan Izrael népe is tette, azt várjuk Jézustól, hogy könnyebbé, súlytalanná tegye számunkra az Isten megszólító akaratát. Az Isten szabadítását a saját szabadságunknak akarjuk értelmezni. Azaz nem csak a világ, a bűn megkötözéséből akarunk kiszabadulni, hanem az Isten öleléséből is.

A súlytalanság azonban nem egy jó állapot, ha az Isten erejéről van szó. Amikor az űrhajós lebeg, a súlytalanság állapotában van, akkor a gravitáció alig-alig hat rá. Szinte valóban szabad tőle. Elsőre mókásnak, sőt vonzónak tűnik, épp, mint az Isten akaratától, az Ő törvényeitől való függetlenség. Aztán észrevesszük, hogy valójában úgy minden nehezebben megy. Mert a súlytalanság azt jelenti, hogy a megtartó erő, a biztos alapon tartó erő az, ami egyre kevésbé tart meg. És innen nézve már sokkal kevésbé vonzó ez a sehova se tartozó, lebegő állapot. Sokkal inkább lesz kétségbeejtő. Nincs ott az erő az életemben, ami mindeddig megtartott. Valóban ilyen szabadságra, ilyen súlytalanságra vágyunk?
Jézus azt mondta: *„18Mert bizony mondom nektek, hogy amíg az ég és a föld el nem múlik, egy ióta vagy egy vessző sem vész el a törvényből, míg az egész be nem teljesedik.”*.
Isten tehát teljessé teszi a törvényt, az Ő akaratát a világban, a te életedben, nem pedig eltörli. Nem lehet kijátszani egymás ellen az Isten szeretetét és az Ő igazságát, bármennyire is ezt akarja ma a világ. Nem igaz, hogy a szeretet nevében mindent lehet, hogy mindenre szabad vagy, hogy minden igazságot viszonylagossá tehetsz. Isten igazsága jelenti a kegyelmet számunkra. Ha nem kell ez a határozott, súlyos igazság, akkor nem kell az Úr kegyelme. Az igazság, az Isten akarata, azért válik szeretetté feléd, mert érted hűséggel megtartja az Úr Krisztus által.
A mi szeretetünk azért válhat önzővé, igazságtalanná, mert nem ragaszkodik az igazsághoz. Más mércével mérjük magunkat, a szeretteinket és az ismeretleneket, hát még, akik ártottak nekünk. Az Úr igazsága, az Ő szeretete azonban nem válogat, nem egy kiválasztott elitnek szól, nem rontja meg a világ vágyakozása. A szövetség, a megváltás, a kegyelem akarata egy és örök, nem veszhet el belőle semmi. Nem játszhatjuk azt, mint a kisgyerek, hogy a kenyérhéját levágatjuk, mert az kemény. Az Isten szava egy, ható és élő akarat. Ha kemény változásra hív, azt ugyanúgy el kell fogyasztanod, mint a puha és könnyebben rágható részeket, mert nem veszhet el belőle egyetlen morzsa, egyetlen iota sem.
Isten igéjét halló Gyülekezet! Isten szava, az Ő akarata, az Ő parancsa érted szólal meg ma is. Azért, hogy az Ő ereje a teljes életedre hatással lehessen, Hozzá hűségessé hithűvé formálhasson Krisztusban, hogy Ő valóban erőd lehessen az örök életre. Ne azt lásd, hogy az Úrnál parancsolatok vannak, hanem, hogy az Örök Élet beszéde, igéje van Nála, amivel téged is megtérésre, új életre hív most! Ámen